Lefra bring 3 produksies na Vrystaatse Kunstefees - Artsvark
Home Festivals Lefra bring 3 produksies na Vrystaatse Kunstefees
Lefra bring 3 produksies na Vrystaatse Kunstefees
Lefra Produksies, die vooruitstrewende teater produksiehuis, gaan drie produksies aanbied by die Vrystaatse Kunstefees in Bloemfontein van 9-14 Julie.
Lefra Produksies het deur die jare bekendheid verwerf vir die skreeusnaakse klugte wat hulle aanbied. Vanjaar gaan teatergangers lekker kan lag en sal hulle moet uitwerk wie is MY VROU SE MAN SE MANNETJIE. Die Boerneef produksie, FLENNIE DIE SNARE, met onder andere Chris Chameleon, Anna Davel en andere neem die kyker op 'n nostalgiese reis na Boplaas en die Kaap met lekker musiek, skreeusnaakse sketse, poësie, prosa en drama. FLENNIE DIE SNARE was 'n opdragwerk van die Innibos Nasionale Kunstefees en het vol sale in Nelspruit getrek. Wees gewaarsku – dis beslis nie 'n hogere droeë letterkundige affere nie. Lefra is vanjaar ook betrokke by 'n ontwikkelingsprojek, GEBOORTE, wat grens aan die teater van die absurde. GEBOORTE word op die Vrynge aangbied. Besprekings kan gedoen word by Computicket.
Die produksies speel as volg:
MY VROU SE MAN SE MANNETJIE – Sand du Plessis Teater: 10 Jul (19:30); 11 Jul (19:30); 12 Jul (10:00) en 13 Jul (10:00)
FLENNIE DIE SNARE – Sand du Plessis Teater: 10 Jul (11:30); 11 Jul (11:00) en 12 Jul (20:00)
GEBOORTE – Madelief – PACOFS Gazelle: 9 Jul (10:30); 10 Jul (13:00) en 12 Jul (20:00)
MY VROU SE MAN SE MANNETJIE:
FLENNIE DIE SNARE:
Chris Chameleon as Boerneef in Flennie die Snare
– "Voshaarnooi" getoonset deur Louis van Rensburg
Hierdie (nou reeds welbekende) woorde verskyn in 1959 in een van Boerneef se gedigte in sy tweede bundel Ghaap en kambro. In 1986 skep Louis van Rensburg die ikoniese lied Voshaarnooi deur drie van Boerneef se gedigte te kombineer en te toonset. Vosjaarnooi word gebruik as 'n temalied vir die televisiereeks Ballade vir 'n Enkeling. Boerneef was skrywer, digter, leksikograaf en akademikus, en laat 'n skatkis van prosa en poësie agter na sy afsterwe op 2 Julie 1967. En nou, 50 jaar na sy dood, word Boerneef vereer in woord en klank in die produksie Flennie die Snare by die Vrystaat Kunstefees, met 'n sterbelaaaide rolverdeling en kreatiewe span – Chris Chameleon, Anna Davel, Johny Klein, Daniella Deysel, Mauritz Lotz, Riaan van Rensburg. Die musikale regisseur is Jaconell Mouton en Frans Swart is regisseur en skrywer. FLENNIE DIE SNARE word aangebied in samewerking met die Innibos Nasionale Kunstefees.
Wentzel Lombard in Geboorte
Dis ñ groot dag. Die baba kom vandag. Alicia se baba. Haar vriendin, Hermien, het geen benul van die makabare toneel wat op haar wag in Alicia se huis nie. Wat eers gelyk het na 'n onskuldige – tog vreemde – poging tot vriendskap verander stadig maar seker in iets veel erger as wat sy haar ooit sou kon voorstel. Alicia se begeerte en onstabiliteit lei na 'n katastrofe waarmee al die karakters sal moet saamleef – of sterf. Geboorte ondersoek die nagevolge van 'n obsessie wat so sterk is dat dit 'n psige vergiftig. Wat andersinds as boos en wreed sou beskou word is vir Alicia nou bloot deel van wat sy moet doen om te kry wat sy wil hê. Wentzel Lombard het GEBOORTE geskryf met Anmari van Achterbergh as regisseur. Die spelers is Marnel van den Berg, Wentzel Lombard, Lizahn Bester en Zunita Kruger.
Frans Swart, Besturende Direkteur van Lefra Produksies sê dat Lefra besluit het om die produksie, Geboorte te ondersteun as 'n Lefra-ontwikkelingsprojek. "Toe ek die eerste keer Geboorte gesien het, het ek besef hier is 'n produksie wat nog baie ver kan gaan. Die teks deur Wentzel Lombard is vars en nuut en slaan jou eintlik tussen die oë. Sonder om te veel weg te gee, teatergangers is totaal uit die veld geslaan met die einde van die verhaal wat totaal sin maak as mens die verloop van die storie volg. Anmari van Achterbergh het haar baie goed van haar taak gekwyt as regisseur en die akteurs vertolk hulle rolle met soveel oortuiging," sê Swart.
Lefra Produksies se drie top produksies word aangebied met die vriendelike samewerking van Stuttaford van Lines, RSG, Hollywood Costumes, Innibos Nasionale Kunstefees.